Chabarofsk-krai - Wikipedia
Die ligging van Chabarofsk-krai in Rusland.
Stigting 20 Oktober 1938
Leier Wjatsjeslaf Sjport
Wetgewer Wetgewende Doema
Totaal 1 343 869
Oppervlakte 788 600 km2
Chabarofsk-krai (Russies: Хаба́ровский край, Chabarofski krai) is ’n deelgebied van Rusland. Dit lê in die Verre-Oosterse Federale Distrik en die hoofstad is Chabarofsk.
Die grootste deel van die krai lê in die laer stroomgebied van die Amoer-rivier, maar daar is ook ’n groot bergagtige gebied aan die kuslyn van die See van Ochotsk.
Met ’n oppervlakte van 785 730 km² is die krai ongeveer die grootte van Turkye. Dit grens in die noorde aan Magadan-oblast, in die weste aan Jakoetië en Amoer-oblast en in die suide aan China en Primorski-krai. Die See van Ochotsk lê in die ooste.
Die plantegroei is taiga en toendra in die noorde, moerasagtige woude in die sentrale laagland en weelderige bosse in die suide.
Die belangrikste ekonomiese sektore is houtverwerking en vissery, asook metallurgie in die groot stede. Komsomolsk aan die Amoer is die yster- en staalsentrum van die Russiese Verre-Ooste. Die hoofstad, Chabarofsk, lê op die punt waar die Transsiberiese Spoorlyn die Amoer kruis.
Volgens die 2002-sensus is 89,8% van die bevolking Russe, 3,4% Oekraïners 0,77% Nanais, 0,76% Tatare, 0,66% Koreane en 0,62% Belarusse. Daar woon ook kleiner groepe inheemse volke, soos die Ewenks en Ewens.
Hierdie artikel is merendeels vertaal vanaf die Nederlandse Wikipedia-artikel nl:Kraj Chabarovsk
Ontsluit van "https://af.wikipedia.org/w/index.php?title=Chabarofsk-krai&oldid=1812057"
Die bladsy is laas op 11 September 2018 om 13:26 bygewerk.